המגזר-פורטל חדשות לציבור הדתי. - אדלשטיין בחברון: "נחיל כאן ריבונות. חברון תהיה עיר ואם בישראל"
אדלשטיין בחברון: "נחיל כאן ריבונות. חברון תהיה עיר ואם בישראל"
"נחיל את הריבונות הישראלית בחברון, נהפוך אותה לעיר ואם בישראל" - כך אמר יו"ר הכנסת יולי (יואל) אדלשטיין בטקס האזכרה הממלכתי בבית העלמין בחברון, לציון 90 שנה לפרעות תרפ"ט.
אדלשטיין כשר ההסברה והתפוצות קבע לפני עשר שנים כי מדי עשור יתקיים טקס ממלכתי בחברון, וזו הפעם השניה שהטקס מתקיים.
לדברי אדלשטיין, "90 שנה אחרי תרפ"ט, אנחנו צריכים לומר בקול ברור: הגיע זמן חברון! הגיע זמן ריבונות בחברון! הגיע הזמן שהיישוב היהודי בחברון יגדל באלפיו. הגיע הזמן שביקור במערת המכפלה יהיה הדבר הקל ביותר, הנוח ביותר, הטבעי ביותר.
הגיע הזמן שחברון תהיה עיר ואם בישראל - כפי שראוי לה, כפי שראוי לנרצחי תרפ"ט, כפי שראוי לנו. קיום טקס ממלכתי בחברון - הוא צעד לקראת ריבונות.
מכאן אני הולך לקבוע מזוזה בבית המכפלה, שאחרי שנים סוף סוף מיושב שוב ביהודים. גאולת בתים בחברון היא צעד חשוב נוסף. אבל צריך לעשות יותר. בנחישות, בקוממיות, מתוך החיבור שנובע מברית העולמים שלנו למקום הזה. צריך לעשות הכל כדי שהטקס הממלכתי הבא, שייערך לציון שנת המאה לפרעות תרפ"ט, יתקיים על שטחה הריבוני של מדינת ישראל - כי הגיע הזמן.
אז תתקיים בנו נבואת ישעיהו: "לֹא יִשָּׁמַע עוֹד חָמָס בְּאַרְצֵךְ, שֹׁד וָשֶׁבֶר בִּגְבוּלָיִךְ, וְקָרָאת יְשׁוּעָה חוֹמֹתַיִךְ וּשְׁעָרַיִךְ תְּהִלָּה".
כאמור, מיד עם תום הטקס, יו"ר הכנסת המשיך ל"בית המכפלה" הסמוך למערת המכפלה, אליו שבו המתיישבים בשבוע שעבר, לאחר שעמותת "הרחיבי מקום אוהלך" רכשה את הבתים כדין שם קבע יו"ר הכנסת יולי (יואל) אדלשטיין. בין היתר אמר אדלשטיין בסמוך לקיום המצווה הסמלית כי, "ב-4 בספטמבר, לפני 35 שנה, נאסרתי במוסקבה ונשלחתי לגולאג. מי היה מאמין אז, שכיושב-ראש כנסת ישראל אזכה לקבוע מזוזה ב״בית המכפלה״ מול מערת המכפלה".
הרב עוזי שרבף העומד בראש עמותת "הרחיבי מקום אוהלך" שקנתה את בית המכפלה אמר: "יו"ר הכנסת, מר יולי אדלשטיין, שקובע היום מזוזה, מחזק אותנו בכך שהוא מבין כי רכישת בתים מערבים ברחבי חברון כמו בכל רחבי יהודה ושומרון, מהווים שינוי של המפה ההתיישבות בארץ ישראל. אנו קוראים לממשלת ישראל להשקיע את מרצה ומשאביה לקנות עוד ועוד בתים וליישבם ביהודים"